**Îmbracă-mă în primăvara ta**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Privesc prin poarta timpului şi cad

De pe curenţii care curg absent,

Doar gândul meu îmbrăţiseaz-un vad

Când vrea să mai sărute un torent.

Își spală luna fardul într-un lac

Și stelele se-ascund după manta,

Îmi cântă inima tic- tac, tic-tac,

Îmbracă-mă în primăvara ta!

Din locul tainic, unde s-a ascuns

Cu ochii tăi căprui sub pardesiu

Luceafărul zâmbește spre apus,

Te-aștept să vii, mi-e sete și-i târziu.

- Fluiditatea apei de izvor

O are părul meu întunecat,

Timidă calc pe-al nopţilor covor,

Ştii, îngerii de mult m-au adoptat,

Din omoplaţi cresc aripi sidefii

Şi iedera-mi îmbracă sânul drept,

Din glezna fină-un stol de ciocârlii

Zvâcneşte spre poieni. De mi-eşti adept

Hai, vino, să-ţi culci tâmpla-n poala mea,

Cireşii plini de floare să-i asculţi,

Şi-n pieptul tău s-or desprimăvăra

Potecile sub paşii mei desculţi.

Ioan Grigoraș Liliana Trif